L-Awtorità tal-Ippjanar ħadet azzjoni ta' infurzar fuq boutique hotel fil-Belt Valletta li tellgħet sular żejjed kontra l-permess tal-ippjanar. Din l-azzjoni fi Triq il-Merkanti eskalat wara li l-iżviluppatur kompla jikser l-avviż tal-awtorità u għalhekk imponiet multa kuljum, ikkonfiskat l-għodda u l-makkinarju u evakwat il-proprjetà biex ikun assigurat li x-xogħlijiet ma jkomplux. Fi stqarrija, l-Awtorità qalet li tibqa' kommessa li tieħu l-prekawzjonijiet kollha u tiddedika iktar riżorsi bil-għan li jsiru spezzjonijiet spissi biex il-Belt Valletta tkun imħarsa mill-iżvilupp illegali. Saħansitra jkun hemm diskussjonijiet kontinwi mal-Ambaxxatur għall-UNSECO u s-Sovraintendenza għall-Wirt Kulturali biex jassiguraw li l-iżvilupp propost u x-xogħol fil-Belt ma jikkompromettux l-iskyline tal-Belt li hija Wirt dinji tal-Unesco. L-Awtorità tal-Ippjanar irreaġixxiet ukoll għal dikjarazzjonijiet li saru mill-Kunsill Lokali tal-Belt fejn intqal li l-istatura tal-Belt bħala wirt universali hija mhedda. L-Awtorità qalet li filwaqt li tapprezza l-valur tal-belt u l-ħtieġa li ssir belt ħajja, ma tridx tikkomprometti l-iskrutinju fl-applikazzjoni ta' żvilupp. L-Awtorità qalet li dan huwa provat bil-fatt li hemm ħames proġetti li qed jistennew ir-rispons tal-ICOMOS (International Charter on the Conservation and Restoration of Monuments and Sites) qabel tittieħed deċiżjoni.